b'\n_START_ARTICLE_\nJelizar Maltsev\n_START_PARAGRAPH_\nJelizar Jurjevit\xc5\xa1 Maltsev (ven. \xd0\x95\xd0\xbb\xd0\xb8\xd0\xb7\xd0\xb0\xcc\x81\xd1\x80 \xd0\xae\xcc\x81\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd0\x9c\xd0\xb0\xcc\x81\xd0\xbb\xd1\x8c\xd1\x86\xd0\xb5\xd0\xb2, oikea sukunimi Pupko, \xd0\x9f\xd1\x83\xd0\xbf\xd0\xba\xd0\xbe\xcc\x81; 4. tammikuuta 1917 (J: 22. joulukuuta 1916) nykyisen Burjatian tasavallan Bit\xc5\xa1uran piirin Honholoin kyl\xc3\xa4 \xe2\x80\x93 13. huhtikuuta 2004 Moskova) oli ven\xc3\xa4l\xc3\xa4inen neuvostokirjailija._NEWLINE_Jelizar Maltsev syntyi talonpoikaisperheeseen. Vuosina 1938\xe2\x80\x931939 h\xc3\xa4n opiskeli Moskovan kirjastoinstituutissa ja vuonna 1944 valmistui Gorkille nimetyst\xc3\xa4 kirjallisuusinstituutista. Vuonna 1950 Maltsev hyv\xc3\xa4ksyttiin NKP:n j\xc3\xa4seneksi. H\xc3\xa4net on palkittu Znak Pot\xc5\xa1ota -kunniamerkill\xc3\xa4._NEWLINE_Romaanien Gorjat\xc5\xa1ije kljut\xc5\xa1i (\xe2\x80\x9dKuumat l\xc3\xa4hteet\xe2\x80\x9d, 1945) ja \xe2\x80\x9dT\xc3\xa4ydest\xc3\xa4 syd\xc3\xa4mest\xc3\xa4\xe2\x80\x9d (Ot vsego serdtsa, 1948) aiheena on kolhoositalonpoikien el\xc3\xa4m\xc3\xa4 toisen maailmansodan aikana ja sen j\xc3\xa4lkeen. J\xc3\xa4lkimm\xc3\xa4inen romaani sai Stalin-palkinnon vuonna 1949. My\xc3\xb6hemmin Maltsevia syytettiin todellisuuden kaunistelusta ja ristiriidattomuuden teorian noudattamisesta. Stalinin kuolemaa seuranneen suojas\xc3\xa4\xc3\xa4n hengess\xc3\xa4 kirjoitettu romaani Voidi v ka\xc5\xbedyi dom (\xe2\x80\x9dAstu jokaiseen kotiin\xe2\x80\x9d, 1960\xe2\x80\x931967) kuvaa 1950-luvun maaseudun ongelmia.'